宿海會寺
作者：蘇軾
朝代：宋

paragraphs: 籃輿三日山中行，山中信美少曠平。
下投黄泉上青冥，線路每與猿狖爭。
重樓束縛遭澗坑，兩股酸哀饑腸鳴。
北渡飛橋踏彭鏗，繚垣百步如古城。
大鐘橫撞千指迎，高堂延客夜不扃。
杉槽漆斛江河傾，本來無垢洗更輕。
倒牀鼻息四鄰驚，紞如五鼓天未明。
木魚呼粥亮且清，不聞人聲聞履聲。